Document ID: 32009R0415

UREDBA KOMISIJE (ES) št. 415/2009
z dne 20. maja 2009
o spremembi Direktive Komisije 2007/68/ES o spremembi Priloge IIIa k Direktivi 2000/13/ES Evropskega parlamenta in Sveta glede nekaterih živilskih sestavin
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 2000/13/ES Evropskega parlamenta in Sveta z dne 20. marca 2000 o približevanju zakonodaje držav članic o označevanju, predstavljanju in oglaševanju živil (1) in zlasti člena 21 Direktive,
ob upoštevanju naslednjega:
(1)
Direktiva Komisije 2007/68/ES (2) določa seznam živilskih sestavin ali snovi, izključenih iz zahteve za označevanje.
(2)
Ker spremembe pravil za označevanje vplivajo na industrijo, zlasti na mala in srednja podjetja, ki potrebujejo prilagoditveno obdobje zaradi lažjega prehoda na nove zahteve za označevanje, Direktiva 2007/68/ES predvideva začasne ukrepe za lažjo uporabo novih pravil, tako da dopušča trženje živil, danih na trg ali označenih pred 31. majem 2009 v skladu z Direktivo Komisije 2005/26/ES (3), do porabe zalog.
(3)
Uredba Sveta (ES) št. 479/2008 z dne 29. aprila 2008 o skupni ureditvi trga za vino, spremembi uredb (ES) št. 1493/1999, (ES) št. 1782/2003, (ES) št. 1290/2005 in (ES) št. 3/2008 ter razveljavitvi uredb (EGS) št. 2392/86 in (ES) št. 1493/1999 (4) spreminja način ureditve trga vina EU. V skladu s členom 129(1)(e) navedene uredbe se členi 108, 111 in 112 poglavja II, III, IV, V in VI naslova III ter ustrezne določbe, zlasti v ustreznih prilogah, uporabljajo od 1. avgusta 2009, če ni drugače določeno s predpisom, ki se sprejme po postopku iz člena 113(1). Trenutno se pripravljajo izvedbena pravila navedene uredbe, ki bodo med drugim določala posebna pravila za označevanje v vinskem sektorju, zaradi začetka njihove uporabe od 1. avgusta 2009 pa se določi prehodno obdobje za lažji prehod s predhodne zakonodaje vinskega sektorja, zlasti prehod z Uredbe Sveta (ES) št. 1493/1999 z dne 17. maja 1999 o skupni ureditvi trga za vino (5) k Uredbi (ES) št. 479/2008, da se gospodarskim subjektom omogoči izpolnjevanje novih zahtev za označevanje.
(4)
Glede na to, da bi za nosilce vinske dejavnosti veljali dve vrsti zahtev za označevanje, določeni v Direktivi 2007/68/ES in v izvedbenih pravilih Uredbe 479/2008, in ker prehodni obdobji ne sovpadata, saj se po Direktivi 2007/68/ES živila, dana na trg ali označena pred 31. majem 2009, ki so v skladu z Direktivo 2005/26/ES, lahko tržijo do porabe zalog, je za učinkovito upravljanje ter razbremenitev organov držav članic in gospodarskih subjektov treba za vinski sektor določiti enoten datum za obvezno uporabo Direktive 2007/68/ES in izvedbenih pravil, sprejetih v okviru Uredbe (ES) št. 479/2008.
(5)
Glede proizvodov, zajetih v Uredbi (ES) št. 479/2008, je treba konec prehodnega obdobja iz Direktive 2007/68/ES določiti na 31. december 2010.
(6)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
V členu 3 Direktive 2007/68/ES se doda naslednji odstavek:
„Z odstopanjem od drugega odstavka tega člena države članice dopustijo, da se vina, ki so opredeljena v Prilogi IV k Uredbi Sveta (ES) št. 479/2008 (6), dana na trg ali označena pred 31. decembrom 2010 in so v skladu z določbami Direktive 2005/26/ES, tržijo do porabe zalog.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. maja 2009

Labels: 0
3
17